SKRIFTLIG FORESPØRGSEL E-2480/01

af Jonas Sjöstedt (GUE/NGL) til Kommissionen

(13. september 2001)

Om: Losjagt i Sverige

Sverige risikerer at blive indbragt for EF-Domstolen, eftersom det tillader losjagt uden for rengræsningsområder. Kommissionen har givet den svenske regering frist indtil udgangen af september 2001 til at forbyde losjagt uden for rengræsningsområder. Den svenske miljøminister hævder, at Sveriges losbestand er den største i Europa og meget levedygtig. Den svenske rigsdag vedtog i foråret 2001 regeringens forslag om en fast bestand på 1500 losser. Miljøministeren så ingen grund til at indskrænke jagten, eftersom bestanden har god tilvækst. Der var i Sverige lige fra vildtforskere, jægere og til den svenske rigsdag bred enighed om, at der er behov for jagt på losser. Lossernes antal er årligt steget med 20 %, og den jagt, som den svenske stat tillader, modsvarer mindre end halvdelen af denne tilvækst. Vildtforskere støtter den svenske regering i, at hvis Sverige tvinges til at forbyde al jagt uden for rengræsningsområder, vil dette få katastrofale følger for losforvaltningen, idet det medfører risiko for ukontrolleret krybskytteri.

Imidlertid hævder Kommissionen, at krybskytteri i Sverige er af et betydeligt omfang, og at det steg til 50 losser i 1999. Den mener også, at den svenske stat ikke træffer de nødvendige foranstaltninger til at forhindre denne jagt. Sveriges miljøminister har foreslået, at der træffes afgørelse om at skærpe politiets og andre myndigheders indsats, samt at straffen for grov overtrædelse af jagtloven fordobles. Kommissionen er heller ikke enig med Sverige i, at en moderat jagt på losser er nødvendig, for at såvel jægere som lokalbefolkningen i de berørte landsbyer kan acceptere og have tillid til rovdyrspolitikken.

Hvilke kilder bygger Kommissionen sin opfattelse af krybskytteri i Sverige på? Af hvilken grund underkender Kommissionen de svenske myndigheders planer for tilvæksten af den faste losbestand?

Svar afgivet på Kommissionens vegne af Margot Wallström

(26. oktober 2001)

De informationer, det ærede medlem henviser til, hidrører fra en række forskellige klager, som Kommissionen har modtaget. Af fortrolighedshensyn kan Kommissionen ikke afsløre klagernes identitet. De pågældende informationer er imidlertid blevet verificeret og bekræftet af Kommissionen.

For så vidt angår planerne for udviklingen i bestanden, er dette ikke i sig selv genstand for overtrædelsesproceduren. Denne sag vedrører alene det forhold, at fravigelserne fra bestemmelserne om jagt på losser ikke har været berettiget. Lossen er en art, som i henhold til habitatdirektivet(1) har behov for en meget streng beskyttelse. I henhold til artikel 16, stk. 1, i habitatdirektivet kan medlemsstaterne fravige det generelle forbud mod jagt på losser under visse betingelser, f.eks. af hensyn til den offentlige sundhed og sikkerhed eller af andre bydende nødvendige hensyn til væsentlige samfundsinteresser. Desuden skal den myndighed, der giver tilladelse til fravigelserne, vurdere, om der findes noget tilfredsstillende alternativ til tilladelsen af den pågældende jagt. Kommissionen har i sin vurdering taget hensyn til alle de informationer, som Sverige indtil nu har indgivet vedrørende losbestanden, men er ikke klar over, hvilke planer det ærede medlem henviser til. Hvorom alting er, skal fravigelserne fra jagtbestemmelserne, selv med en årlig stigning på 20 % i losbestanden, kunne begrundes i overensstemmelse med habitatdirektivet.

Mangelen på nødvendige foranstaltninger til forebyggelse af krybskytteri mod losser, som omtalt af det ærede medlem, udgør en yderligere overtrædelse af fællesskabslovgivningen, som indgår i den samme overtrædelsesprocedure. Fra svensk side har man påtaget sig at undgå denne overtrædelse ved at træffe en række lovgivningsmæssige og administrative foranstaltninger. Dog må denne sag følges yderligere op, indtil de pågældende foranstaltninger virkelig er vedtaget.

(1) Rådets direktiv 92/43/EØF af 21. maj 1992 om bevaring af naturtyper samt vilde dyr og planter, EFT L 206 af 22.7.1992.